b'\n_START_ARTICLE_\nVelika nagrada \xc5\xa0panije 1935\n_START_SECTION_\nPred dirko\n_START_PARAGRAPH_\nNa dirki so kot obi\xc4\x8dajno v tej sezoni nastopili dirka\xc4\x8di Mercedes-Benza in Auto Uniona, tokrat pa \xc5\xa1e dirka\xc4\x8di tovarni\xc5\xa1kega mo\xc5\xa1tva Automobiles Ettore Bugatti. Tazio Nuvolari je bil ponovno edini dirka\xc4\x8di mo\xc5\xa1tva Scuderia Ferrari z novim dirkalnikom Alfa Romeo 8C-35.\n_START_SECTION_\nDirka\n_START_PARAGRAPH_\nPo \xc5\xa1tartu je povedel Hans Stuck, ki so mu sledili Bernd Rosemeyer, Luigi Fagioli in Rudolf Caracciola. Achille Varzi je zapeljal v bokse \xc5\xbee po prvem krogu, okrvavljen po obrazu, ker je kamen prebil vetrobransko steklo dirkalnika in ga zadel v glavo. Njegov dirkalnik je prevzel Paul Pietsch. Podobno se je pripetilo tudi Rosemeyerju, le da ga kamen ni resneje po\xc5\xa1kodoval in je lahko nadaljeval, moral pa je na dodaten postanek v bokse na zamenjavo vetrobranskega stekla, tako je padel na osmo mesto. \xc5\xbde v naslednjem krogu je postal \xc5\xbertev kamenja na stezi \xc5\xa1e Faglioli, ki pa je kljub temu dirkal na drugem mestu za Stuckom, sledili pa so jima \xc5\xa1e Fagioli, Caracciola, Jean-Pierre Wimille in Louis Chiron. Tudi Pietsch je moral na postanek za popravilo vetrobranskega stekla, ob tem pa je dirkalnik ponovno prevzel Varzi, ki je na stezo zapeljal na deveto mesto in kmalu postavil najhitrej\xc5\xa1i krog dirke._NEWLINE_V osmem krogu je moral Nuvolari s svojim novim dirkalnikom ponovno odstopiti zaradi okvare vzmetenja. Manfred von Brauchitsch je prehitel Chirona in napredoval na peto mesto, med tem pa je Caracciola prehitel Fagiolija in za\xc4\x8del loviti vodilnega Stucka. V trinajstem krogu je vodilni Nemec zapeljal na postanek v bokse po gorivo, toda krog po vrnitvi na stezo je odstopil zaradi okvare menjalnika, delovala mu je le \xc4\x8detrta prestava. Podobne te\xc5\xbeave je imel tudi Varzi, ki je dirkalnik predal Pietschu. Na dveh tretjinah dirke je imel Caracciola enainsedemdeset sekund prednosti pred Fagiolijem, \xc5\xa1e osemdeset sekund pa sta zaostajala Wimille in von Brauchitsch, ki sta se bijevala za bolj\xc5\xa1e mesto. Nemec je v dvoboju zmagal in s tem zagotovil Mercedesu trojno zmago, Wimille je kon\xc4\x8dal kot \xc4\x8detrti, Rosemeyer pa, po zelo slabem dnevu za Auto Union, kot peti.'